ΓΡΑΠΤΗ ΕΡΩΤΗΣΗ P-0328/98 υποβολή: Antonio Trizza (NI) προς την Επιτροπή (10 Φεβρουαρίου 1998)

Θέμα: Συμβάσεις αποθεματοποίησης ελαιολάδου για την περίοδο εμπορίας 1997-98

Ο Κανονισμός (ΕΚ) 94/98 ((ΕΕ L 9 της 15.01.1998, σελ. 25 )) της Επιτροπής της 14.1.1998 ρυθμίζει τις συμβάσεις αποθεματοποίησης ελαιολάδου για την περίοδο εμπορίας 1997-98.

Η χορήγηση των ενισχύσεων που προβλέπει ο εν λόγω κανονισμός εξαρτάται από τη συμμόρφωση με τον κανονισμό αριθ. 2568/91 ((ΕΕ L 248 της 05.09.1991, σελ. 1 )) της Επιτροπής της 11ης Ιουλίου 1991 σχετικά με τα χαρακτηριστικά των ελαιολάδων και πυρηνελαίων καθώς και τις σχετικές με αυτά μεθόδους.

Ορισμένα ιταλικά παρθένα βρώσιμα έλαια χαρακτηρίζονται συχνά από περιεκτικότητα βήτα-σιτοστυρόλης χαμηλότερη σε σχέση με το νόμιμο όριο (93%) που προβλέπει ο προαναφερθείς κανονισμός.

Δεν θεωρεί η Επιτροπή ότι με τον τρόπο αυτό πλήττονται τα έλαια εκείνα που για απολύτως φυσικές αιτίες οι οποίες συνδέονται με περιβαλλοντικές καταστάσεις (όπως το κλίμα ή η μακρά παραμονή των ελαιών στην αποθήκη) παρουσιάζουν χαμηλότερη ποσοστιαία τιμή βήτα-σιτοστυρόλης;

Ποιές πρωτοβουλίες προτίθεται να αναλάβει ώστε να εξαλειφθεί η στρέβλωση αυτή;

Απάντηση του κ. Fischler εξ ονόματος της Επιτροπής (24 Φεβρουαρίου 1998)

Στο πλαίσιο των ενεργειών για τη διασφάλιση και τη διατήρηση της ποιότητας του ελαιολάδου, η Επιτροπή δημοσίευσε τον κανονισμό (ΕΟΚ) αριθ. 2568/91, τον οποίο προανέφερε το αξιότιμο μέλος του Κοινοβουλίου, οι διατάξεις του οποίου, όσον αφορά τα χαρακτηριστικά των ελαιολάδων, ενημερώνονται τακτικά, σύμφωνα με τις πιο πρόσφατες επιστημονικές εξελίξεις στον τομέα της ελαιοκομίας. Οι διατάξεις του εν λόγω κανονισμού επιτρέπουν την κατάταξη των ελαιολάδων σε διάφορες κατηγορίες, και είναι δεσμευτικές στο σύνολό τους, τόσο σε επίπεδο εμπορίας, όσο και για την εφαρμογή διαφόρων μέτρων που προβλέπονται από την κοινή οργάνωση αγοράς του ελαιολάδου όπως, για παράδειγμα, η ενίσχυση για την παραγωγή, η επιστροφή κατά την εξαγωγή, η παρέμβαση, και οι συμβάσεις αποθεματοποίησης.

Η τήρηση αυστηρών προδιαγραφών, όσον αφορά την ποιότητα, αποτελεί απαραίτητη προϋπόθεση για την αποτελεσματική καταπολέμηση πιθανών περιπτώσεων απάτης όπως, για παράδειγμα, νοθεία με σπορέλαια. Για το λόγο αυτό, η Επιτροπή απέρριψε, κατά το παρελθόν, όλες τις αιτήσεις παρέκκλισης, ανάλογης με αυτή που προτάθηκε για την περιεκτικότητα βήτα-σιτοστυρόλης χαμηλότερη από το νόμιμο όριο, όσον αφορά το καθεστώς των συμβάσεων αποθεματοποίησης,.

Η αίτηση παρέκκλισης, στην οποία αναφέρεται το αξιότιμο μέλος του Κοινοβουλίου, ακόμη και αν δικαιολογείται από ιδιαίτερες φυσικές συνθήκες, θα ενέχει, σε περίπτωση που γίνει αποδεκτή, σημαντικούς κινδύνους απάτης, σε ολόκληρη την κοινοτική επικράτεια, και θα επιφέρει συστηματική μείωση του επιπέδου της ποιότητας των ελαιολάδων που κυκλοφορούν στο εμπόριο. Στην πραγματικότητα, ένα από τα επιχειρήματα του αξιότιμου μέλους του Κοινοβουλίου είναι ότι η μακρά παραμονή ελαιών σε αποθήκες αποτελεί μία από τις κύριες αιτίες που εμποδίζουν την παραγωγή ελαιών ανώτερης ποιότητας.

Στο πλαίσιο του εκσυγχρονισμού των μεθόδων που προβλέπει ο προαναφερόμενος κανονισμός, η Επιτροπή, για να μειώσει τις αρνητικές επιπτώσεις που προκαλεί η υπέρβαση ορισμένων φυσικο-χημικών παραμέτρων που αφορούν ιδιαίτερες περιβαλλοντικές καταστάσεις, εξετάζει το ενδεχόμενο να αντικαταστήσει, σε τεχνικό επίπεδο, ορισμένες σύγχρονες μεθόδους από άλλες παραμέτρους, οι οποίες συνδέονται λιγότερο με γεωγραφικές ή κλιματολογικές ιδιαιτερότητες,.